Steypubílarnir spóla sig niður í aurinn en starfsmenn Skútabergs leysa málið með því að láta ýtu kippa í þá á leiðinni upp . Ágætur gangur er í framkvæmdum við nýja stólalyftu á skíðasvæðinu í Hlíðarfjalli á Akureyri . Unnið er í allt að rúmlega 1.000 metra hæð yfir sjávarmáli og eru aðstæður til að koma steypubílum upp að efstu möstrum erfiðar vegna þess hversu blautt er . Notuð er jarðýta til að draga bílana upp og halda í þá á leiðinni niður . Nýja stólalyftan liggur úr um 500 metra hæð yfir sjávarmáli og upp í rúmlega 1.000 metra . Reisa þarf 16 möstur og undirstöður . Er vinnan við að slá upp fyrir undirstöðum og steypa langt komin og verið er að reisa þriðja mastrið . Guðmundur Karl Jónsson , forstöðumaður skíðasvæðisins , segir að aðstæður mættu vera betri . Hann telur þó að framkvæmdum ljúki fyrir veturinn en það fari eitthvað eftir veðri og vindum . Fyrirhugað er að opna nýju lyftuna eftir áramót , áður en skíðavertíðin nær hámarki .